ഡോക്ടറെ അപമാനിച്ച സംഭവം: ആറാഴ്ചയ്ക്കകം നടപടിയെടുക്കാന് ഉത്തരവ് കൊച്ചി: കൊവിഡ് ഡ്യൂട്ടി കഴിഞ്ഞ് ആശുപത്രിയില് നിന്ന് വീട്ടിലേക്കു മടങ്ങിയ ഡോക്ടറെ കാര് തടഞ്ഞു നിറുത്തി ശക്തികുളങ്ങര സ്റ്റേഷനിലെ സിവില് പൊലീസ് ഓഫീസര് അപമാനിച്ചെന്ന പരാതിയില് ആറാഴ്ചയ്ക്കകം നടപടിയെടുക്കാന് കൊല്ലം ജില്ലാ പൊലീസ് മേധാവിക്ക് ഹൈക്കോടതി നിര്ദ്ദേശം നല്കി. നെടുമ്ബന കമ്മ്യൂണിറ്റി ഹെല്ത്ത് സെന്ററിലെ ഡോ. നെബു ജോണിന്റെ ഹര്ജിയിലാണ് ജസ്റ്റിസ് ദേവന് രാമചന്ദ്രന്റെ ഉത്തരവ്. ജൂണ് ആറിനാണ് സംഭവം. മാസ്ക് ഉപയോഗിക്കാത്തതിനെ തുടര്ന്നാണ് ഡോക്ടറെ തടഞ്ഞതെന്ന് പൊലീസ് വിശദീകരിച്ചു. നേരത്തെ ഈ ഹര്ജി പരിഗണിച്ചപ്പോള് എത്രപറഞ്ഞാലും പൊലീസിന്റെ പ്രവര്ത്തനരീതിയും കൊളോണിയല് കാലത്തെ മനോഭാവവും മാറില്ലെന്ന് ഹൈക്കോടതി വിമര്ശിച്ചിരുന്നു.